ΚΑΝΟΝΙΣΜΟΣ (ΕΚ) αριθ. 3299/94 ΤΗΣ ΕΠΙΤΡΟΠΗΣ της 21ης Δεκεμβρίου 1994 σχετικά με τα μεταβατικά μέτρα που εφαρμόζονται στην Αυστρία για τον αμπελοοινικό τομέα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πράξη προσχώρησης της Νορβηγίας, της Αυστρίας, της Φινλανδίας και της Σουηδίας (1), και ιδίως το άρθρο 149 παράγραφος 1,

Εκτιμώντας:

ότι, δυνάμει του άρθρου 2 παράγραφος 3 της συνθήκης προσχώρησης, τα θεσμικά όργανα της Ευρωπαϊκής Ένωσης δύνανται να θεσπίσουν, πριν από την ένταξη, τα μέτρα που απορρέουν από το άρθρο 149- τα μέτρα αυτά πρέπει να αρχίσουν να ισχύουν ταυτόχρονα και με την επιφύλαξη έναρξης ισχύος της εν λόγω συνθήκης-

ότι ο κανονισμός (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (2), όπως τροποποιήθηκε τελευταία από τον κανονισμό (ΕΚ) αριθ. 1891/94 (3), προβλέπει τους βασικούς κανόνες για τη διαχείριση της αγοράς στον εν λόγω τομέα και κυρίως ότι, στο άρθρο 1 παράγραφος 6, η αμπελουργική περίοδος ορίζεται από 1ης Σεπτεμβρίου μέχρι 31 Αυγούστου-

ότι, δυνάμει της εν λόγω πράξης προσχώρησης, η κοινή οργάνωση της αμπελοοινικής αγοράς εφαρμόζεται για την Αυστρία από την ένταξη- ότι, ωστόσο, σημαντικά μέτρα διαχείρισης της αγοράς δεν μπορούν να αρχίσουν να εφαρμόζονται αποτελεσματικά κατά τη διάρκεια της τρέχουσας περιόδου εμπορίας στο εν λόγω κράτος μέλος- ότι πρέπει, επομένως, να αναβληθεί η εφαρμογή των μέτρων διαχείρισης της αγοράς για την επόμενη περίοδο εμπορίας- ότι, εντούτοις, για να καταστεί δυνατή η αρμονική μετάβαση από το παλαιό εθνικό καθεστώς στο κοινοτικό και για να εξασφαλιστεί η ισορροπία της αυστριακής αγοράς των οίνων, πρέπει να παρακολουθήσουμε την εξέλιξη της κατάστασης της αγοράς οίνου στην Αυστρία-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει τα μεταβατικά μέτρα που εφαρμόζονται στην Αυστρία για τον αμπελοοινικό τομέα.

Άρθρο 2

Με την επιφύλαξη ειδικών μεταβατικών διατάξεων της πράξης προσχώρησης, τα προϊόντα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 822/87, τα οποία βρίσκονται στο αυστριακό έδαφος και δεν ανταποκρίνονται στις απαιτήσεις του τίτλου ΙΙ και στα άρθρα 65 έως 70 του ίδιου κανονισμού καθώς και στους κανονισμούς του Συμβουλίου (ΕΟΚ) αριθ. 4252/88 (4) και (ΕΟΚ) αριθ. 2332/92 (5), όπως τροποποιήθηκαν τελευταία από τον κανονισμό (ΕΚ) αριθ. 1893/94 (6), τίθενται σε εμπορία, μόνο στην Αυστρία, μέχρις ότου εξαντληθούν τα αποθέματα, όταν τα προϊόντα αυτά:

- είναι καταγωγής Αυστρίας και έχουν παρασκευασθεί μέχρι τις 31 Αυγούστου 1995 το αργότερο, σύμφωνα με την ισχύουσα προ της ένταξης αυστριακή νομοθεσία,

- εισήχθησαν στην Αυστρία πριν από την ένταξη σύμφωνα με την αυστριακή νομοθεσία.

Άρθρο 3

Τα δικαιώματα αναφύτευσης αμπέλου που αναφέρονται στο άρθρο 7 παράγραφος 1 του κανονισμού (ΕΟΚ) αριθ. 822/87, τα οποία θεωρούνται ως κεκτημένα για την Αυστρία με βάση την προ της έναρξης ισχύουσα εθνική νομοθεσία, δύνανται να ασκηθούν υπό τις προϋποθέσεις που ορίζονται στην κοινοτική νομοθεσία:

- μέχρι το τέλος της δέκατης τέταρτης περιόδου εμπορίας που έπεται εκείνης κατά την οποία πραγματοποιήθηκε η εκρίζωση, εφόσον αυτή πραγματοποιήθηκε πριν από την 1η Σεπτεμβρίου 1988,

- μέχρι τις 31 Αυγούστου 2003, όταν η εκρίζωση πραγματοποιήθηκε μεταξύ 1ης Σεπτεμβρίου 1988 και 31 Δεκεμβρίου 1994.

Άρθρο 4

Ο τίτλος ΙΙΙ του κανονισμού (ΕΟΚ) αριθ. 822/87 εφαρμόζεται από την αμπελοοινική περίοδο 1995/96.

Άρθρο 5

Η Αυστρία γνωστοποιεί στην Επιτροπή, μέχρι τις 28 Φεβρουαρίου 1995 το αργότερο:

- τις ποσότητες γλεύκους/χυμού σταφυλιών και οίνου που συγκομίστηκαν στην Αυστρία στο πλαίσιο της περιόδου εμπορίας 1994/95, κατανεμημένες ανάλογα με το ποιοτικό τύπο και το χρώμα του προϊόντος,

- τις ποσότητες αποθεμάτων γλεύκους σταφυλιών και οίνου τις οποίες έχουν στην κατοχή τους στις 31 Αυγούστου 1994 οι παραγωγοί και έμποροι εκτός των λιανικών εμπόρων.

Άρθρο 6

Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα των Ευρωπαϊκών Κοινοτήτων και με την επιφύλαξη της έναρξης ισχύος της συνθήκης προσχώρησης της Νορβηγίας, της Αυστρίας, της Φινλανδίας και της Σουηδίας.

Εφαρμόζεται από την 1η Ιανουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. C 241 της 29. 8. 1994, σ. 21.

(2) ΕΕ αριθ. L 84 της 27. 3. 1987, σ. 1.

(3) ΕΕ αριθ. L 197 της 30. 7. 1994, σ. 42.

(4) ΕΕ αριθ. L 373 της 31. 12. 1988, σ. 59.

(5) ΕΕ αριθ. L 231 της 13. 8. 1992, σ. 1.

(6) ΕΕ αριθ. L 197 της 30. 7. 1994, σ. 45.